Il-Kunsill qabel dwar il-pożizzjoni tiegħu ("approċċ ġenerali) rigward il-proposta għal att dwar is-swieq diġitali . Il-proposta għandha l-għan li tiżgura settur diġitali kompetittiv u ġust bil-ħsieb li jiġu promossi l-innovazzjoni, prodotti u servizzi diġitali ta' kwalità għolja, prezzijiet ġusti, u kwalità għolja u għażla fis-settur diġitali. Illum ilħaqna stadju importanti fil-ħolqien ta' suq diġitali aktar miftuħ u aktar kompetittiv. Il-presidenza Slovena ilha taħdem qatigħ mal-istati membri u l-Kummissjoni Ewropea sabiex jinstab kompromess tajjeb u jittejbu aktar l-għanijiet tal-att dwar is-swieq diġitali: l-iżgurar ta' suq diġitali ġust u kompetittiv. Aħna kburin li l-istati membri appoġġaw unanimament l-approċċ ġenerali. Dan juri li l-UE hija impenjata bis-sħiħ biex tiżgura kompetizzjoni ġusta online. L-att dwar is-swieq diġitali propost juri r-rieda u l-ambizzjoni tagħna li nirregolaw it-teknoloġija kbira u nittamaw li jistabbilixxi xejra madwar id-dinja. Zdravko Počivalšek, Ministru għall-Iżvilupp Ekonomiku u t-Teknoloġija tas-Slovenja Pjattaformi online li joffru servizzi ewlenin ta' pjattaforma – bħal magni tat-tiftix, servizzi ta' networking soċjali u servizzi ta' intermedjazzjoni – qed ikollhom rwol dejjem aktar importanti fil-ħajja soċjali u ekonomika tagħna. Madankollu, xi pjattaformi online kbar huma meqjusa bħala "gwardjani" bejn in-negozji u l-konsumaturi u joħolqu ostakli fl-ekonomija permezz tas-saħħa tagħhom fis-suq u l-kontroll fuq l-ekosistemi diġitali. Dan jaffettwa b'mod negattiv il-kompetizzjoni ġusta. B'din il-proposta, il-ministri għandhom l-għan li joħolqu kondizzjonijiet ekwivalenti ta' kompetizzjoni fis-settur diġitali , bi drittijiet u obbligi ċari għal pjattaformi online kbar . Ir-regolamentazzjoni tas-suq diġitali fil-livell tal-UE ser tiżgura kondizzjonijiet ekwivalenti ta' kompetizzjoni u settur diġitali kompetittiv u ġust, sabiex il-kumpaniji u l-konsumaturi kollha jkunu jistgħu jibbenefikaw minn opportunitajiet diġitali. Il-proposta għal att dwar is-swieq diġitali hija mmirata lejn gwardjani li jikkontrollaw "servizzi ewlenin ta' pjattaforma" , li huma pjattaformi fejn il-problemi identifikati huma l-iktar prominenti. Servizzi ewlenin ta' pjattaforma jinkludu: servizzi ta' intermedjazzjoni online (jiġifieri swieq, app stores), magni tat-tiftix online, networking soċjali, servizzi ta' cloud, servizzi ta' reklamar u iktar. Il-bidliet ewlenin għall-proposta tal-Kummissjoni huma dawn li ġejjin: it-test tal-Kunsill iqassar l-iskadenzi u jtejjeb il-kriterji għad-deżinjazzjoni ta' gwardjani it-test jinkludi anness li jiddefinixxi "utenti finali attivi" u "utenti kummerċjali attivi" sar titjib sabiex l-istruttura u l-ambitu tal-obbligi jkunu aktar ċari u jiġi żgurat li jibqgħu validi għall-futur it-test jipproponi obbligu ġdid li jsaħħaħ id-dritt tal-utenti finali li jneħħu l-abbonament mis-servizzi ewlenin ta' pjattaforma dispożizzjonijiet dwar id-djalogu regolatorju ġew mtejba biex jiġi żgurat li s-setgħa diskrezzjonali tal-Kummissjoni Ewropea li tinvolvi ruħha f'dan id-djalogu tintuża b'mod xieraq sabiex tiġi evitata l-frammentazzjoni tas-suq intern, it-test jikkonferma lill-Kummissjoni Ewropea bħala l-uniku infurzatur tar-regolamentazzjoni. L-istati membri jistgħu jagħtu s-setgħa lill-awtoritajiet nazzjonali tal-kompetizzjoni biex jibdew investigazzjonijiet dwar ksur possibbli u jibagħtu s-sejbiet tagħhom lill-Kummissjoni Ewropea Informazzjoni ġenerali Biex jiġu indirizzati l-isfidi diġitali emerġenti bħat-tixrid ta' oġġetti ffalsifikati, id-diskors ta' mibegħda, it-theddid ċibernetiku, id-diżinformazzjoni, il-kompetizzjoni limitata u l-esklużjoni tas-swieq diġitali, il-Kummissjoni Ewropea ressqet pakkett dwar is-servizzi diġitali f'Diċembru 2020. Hija ppreżentat proposta leġiżlattiva dwar l-att dwar is-servizzi diġitali (DSA) u att dwar is-swieq diġitali (DMA). Fis-27 ta' Mejju 2021, fil-Kunsill Kompetittività, il-ministri kellhom skambju ta' fehmiet li jipprovdi gwida għat-tkomplija tan-negozjati. Il-passi li jmiss L-approċċ ġenerali li ntlaħaq illum jikkompleta l-pożizzjoni ta' negozjar maqbula mill-Kunsill u jagħti mandat lill-Presidenza tal-Kunsill għal aktar diskussjonijiet mal-Parlament Ewropew, li huma skedati għall-2022 . Proposta tal-Kummissjoni Ewropea għal att dwar is-swieq diġitali Approċċ ġenerali tal-Kunsill Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa